Soektog ná vrou se moord naby Welkom-laerskoolArgieffoto: Kent Williamson Die polisie in die Vrystaat het ŉ soektog van stapel gestuur ná die liggaam van ŉ vrou, in haar 30’s, naby ŉ laerskool in Welkom gevind is. Kapt. Stephen Thakeng, woordvoerder van die polisie, het gesê ŉ man het Maandagoggend omstreeks 08:30 met sy bakkie gery om mis by die beeskraal by St Helena agter St Andrews-skool op te laai. Hy het op die vrou se liggaam afgekom en die polisie ontbied. “Beamptes het die vrou se liggaam tussen twee bome aangetref. Dit wil voorkom of sy elders vermoor en haar liggaam daar gestort is,” het Thakeng bygevoeg. Sy het kneusplekke aan haar bors, nek en linkerbobeen opgedoen, het ŉ snywond aan haar kop gehad, en haar linkergewrig is gekraak. Die vrou het ŉ geel Kaizer Chiefs- T-hemp aangehad.